FI Euroopan unionin virallinen lehti CE 84/569

(2004/C 84 E/0646)

KIRJALLINEN KYSYMYS E-0297/04

esittäjä(t): Theodorus Bouwman (Verts/ALE) komissiolle

(6. helmikuuta 2004)

Aihe: Espanjalainen UMINSA-kaivosyhtiö: yhteisön lainsäädännön mukainen toiminta ja mahdolliset petokset

Kaivosyhtiö UMINSA on irtisanonut viime viikkojen aikana 16 työntekijää, joista kahdeksan toimi henkilöstön edustajina Comisiones Obreras ja Unión General de Trabajadores -ammattijärjestöissä. Yhtiö on perustellut irtisanomisia väittämällä, että irtisanotut olivat ryhtyneet laittomaan lakkoon ja että he olivat työskennelleet muualla sairasloman aikana. UMINSA saa merkittävää tukea sekä Espanjan valtiolta että Euroopan unionilta siitä huolimatta, ettei se noudata nykyistä työehtosopimusta (Plan del Carbón), jonka mukaan yrityksen olisi luotava neljä uutta työpaikkaa 11:n eläkkeelle jääneen työntekijän tilalle. Yritys pakottaa työntekijöitä myös tekemään ylitöitä ilman korvausta.

Kyseessä on todennäköisesti vain irtisanomisaallon alku, ja yhtiön tavoitteena on työvoiman uudelleen-järjesteleminen. Kaikki toteutetaan sääntöjenvastaisella tavalla, työntekijöitä irtisanotaan esimerkiksi vajaa kolme kuukautta ennen lakisääteisen varhaiseläkkeen alkua.

UMINSAn kaivos, jossa kyseiset 16 irtisanottua työskentelivät, sijaitsee Palencian alueella Velilla del Rio Carriónissa (Kastília ja León, Espanja).

UMINSAn toiminta ei ole hyväksyttävää, ja Euroopan unionin toimielinten on sen vuoksi puututtava asiaan, koska kaivos sijaitsee tavoitteen 1 perusteella tukikelpoisella alueella. Euroopan unioni ei saa enää myöntää tukea UMINSAn kaltaisille yrityksille, jotka eivät noudata työntekijöitä tai sosiaalietuuksia koskevia velvoitteitaan. UMINSA on saanut vuodesta 1998 lähtien merkittävää tukea EHTYn perustamissopimuksen nojalla (vrt. kysymykseen E-0342/02 (1)27. maaliskuuta 2002 annettu vastaus).

Voiko komissio arvioida, ovatko UMINSAn toimet Euroopan unionin työlainsäädännön mukaisia?

Voiko komissio tutkia myös, onko kyseessä julkisten varojen väärinkäyttö, koska yritys ei täytä tavoitteita, joista on sovittu unionin tukien myöntämisen yhteydessä?

Onko UMINSAlle tähän mennessä myönnetyt tuet käytetty asianmukaisesti? Voiko komissio varmistaa, ettei UMINSA ole käyttänyt tukea kahta kertaa samaan kohteeseen?

Loyola de Palacion komission puolesta antama vastaus

(16. maaliskuuta 2004)

Kivihiilialan tukia arvioidaan kivihiiliteollisuuden valtiontuesta 23 päivänä heinäkuuta 2002 annetun Euroopan hiili- ja teräsyhteisön perustamissopimuksen voimassaolon päätyttyä voimaan tulleen neuvoston asetuksen (EY) N:o 1407/2002 (2) nojalla. Asetuksessa vahvistetaan valtiontukea koskevat säännöt, joiden tavoitteena on edistää kivihiiliteollisuuden rakenneuudistusta. Säännöissä otetaan huomioon alan rakenneuudistukseen liittyvät sosiaaliset ja alueelliset näkökohdat sekä tarve ylläpitää varotoimenpiteenä sellaista kotimaisen kivihiilen tuotannon vähimmäismäärää, jolla taataan kivihiilivarojen saatavuus. Kivihiiliteollisuuden rakenneuudistusta on jatkettava, sillä suuren osan yhteisön kivihiilituotannosta ei tulevaisuudessakaan odoteta kykenevän kilpailemaan yhteisön ulkopuolelta tuodun kivihiilen kanssa. Kivihiiliteollisuuden rakennemuutoksella on merkittäviä sosiaalisia ja alueellisia vaikutuksia. Kaivoksille voidaankin myöntää väliaikaisesti tukea rakenneuudistuksesta aiheutuvien sosiaalisten ja alueellisten seurausten lieventämiseksi. Tämän ansiosta jäsenvaltiot voivat toteuttaa riittäviä toimenpiteitä, joiden päämääränä on rakennemuutoksen vaikutuspiirissä olevien alueiden sosiaalinen ja taloudellinen uudelleensopeuttaminen.

Tässä yhteydessä komission tehtävänä on varmistaa normaalien kilpailuolosuhteiden syntyminen, säilyminen ja noudattaminen. Parlamentin jäsenen toimittama näyttö ei sellaisenaan kuitenkaan riitä osoittamaan, että EU:n varoja tai kansallisia varoja olisi käytetty sääntöjenvastaisesti.

Komissio tutkii parhaillaan kivihiiliteollisuudelle sillä alueella, jolla myös UMINSAn kaivos sijaitsee, myönnetyn tuen soveltuvuutta yhteismarkkinoille (3) sekä kautta 2003—2006 koskevan Espanjan kivihiiliteollisuuden pitkäaikaisen rakenneuudistussuunnitelman sääntöjenmukaisuutta. Kaikkia kyseeseen tulevia valtiontukeen liittyviä näkökohtia tarkastellaan neuvoston asetuksen (EY) N:o 1407/2002 valossa.

(1) EYVL C 205 E, 29.8.2002, s. 122.

(2) EYVL L 205, 2.8.2002.

(3) EUVL C 105, 1.5.2003.